Frank B. Kellogg

Frank Billings Kellogg (1856–1937) var en amerikansk jurist og republikansk politiker. Han var USAs utenriksminister 1925–1929. 

Han mottok Nobels fredspris for 1929, for sin rolle i arbeidet med å etablere Briand-Kellogg-pakten i 1928, sammen med den franske utenriksministeren Aristide Briand.

Han begynte å praktisere som jurist i 1877, og førte flere antitrustsaker mot olje- og jernbaneselskaper på vegne av USAs føderale myndigheter.

I 1916 valgte hjemstaten Minnesota ham til senator. Kellogg var en av få republikanske senatorer som ville ratifisere Versaillestraktaten. Dette var upopulært blant isolasjonistiske velgere i hjemstaten, og han tapte senatsvalget i 1922 mot norsk-amerikaneren Henrik Shipstead.

Kellogg ble i 1924 utnevnt av president Calvin Coolidge til USAs ambassadør i Storbritannia, i 1925 til utenriksminister. Han la ikke bare ned en stor innsats bak Briand-Kellogg-pakten, men forbedret også USAs forhold til Mexico og bidrog til å løse grensetvisten mellom Peru og Chile.

Etter tiden som utenriksminister var han i årene 1930–35 dommer ved Den faste domstol for mellomfolkelig rettspleie i Haag. 

 Referanser 

 Eksterne lenker 





Kategori:USAs utenriksministre
Kategori:Senatorer fra Minnesota
Kategori:Advokater fra USA
Kategori:Nobelprisvinnere fra USA
Kategori:Nobelprisvinnere (fred)
Kategori:Æreslegionen
Kategori:Personer fra Saint Lawrence County i New York
Kategori:Ambassadører fra USA
Kategori:USAs ambassadører til Storbritannia